अजय देवगन और सैफ अली खान को अब तक कई फिल्मों में साथ काम करते हुए देखा जा चुका है. लेकिन बहुत जल्द दोनों को फिल्म ‘तानाजी-द अनसंग हीरो’ में देखा जा सकेगा. इस फिल्म के लिए काफी लंबे समय से तैयारी चल रही थी लेकिन अब उम्मीद ऐसी जताई जा रही है कि इस फिल्म ने रफ्तार पकड़ ली है और इसके जल्द ही फ्लोर पर जाने की उम्मीद है. अजय देवगन ने खुद सैफ को इस फिल्म में लेने की बात कही है. डेक्कन क्रॉनिकल की रिपोर्ट पर अगर गौर करें तो अजय देवगन ने सैफ को इस रोल के लिए भी मना लिया है. रिपोर्ट में लिखा गया है कि, ‘सैफ अली खान को सपोर्टिंग एक्टर बनने में लंबा वक्त लगा. ‘कल हो न हो’ के बाद उन्होंने कसम खा ली थी कि वो कभी दो हीरो वाली फिल्म नहीं करेंगे, जहां उनका किरदार कमजोर हो. लेकिन अजय ने निजी तौर पर उन्हें मनाया है और वादा किया है कि उनके किरदार को मजबूत किया जाएगा.’